A BIZOTTSÁG 209/2005/EK RENDELETE
(2005. február 7.)
a Közösségben származás igazolása nélkül szabad forgalomba bocsátható textiltermékek jegyzékének megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a Kombinált Nómenklatúra XI. áruosztályába tartozó és a Közösségben szabad forgalomba bocsátott egyes textiltermékek származásának igazolásáról, valamint az ilyen igazolás elfogadásának feltételeiről szóló, 1998. július 13-i 1541/98/EK tanácsi rendeletre (1) és különösen annak 4. cikkére,
mivel:
(1)
A fenti rendelet előírja egyrészt, hogy a textil- és ruhaipari termékek szabad forgalomba bocsátásakor a származási igazolás bemutatásának kötelezettsége alól mentesség adható a fenti termékek közül azok esetében, amelyek nem esnek a különleges közösségi kereskedelempolitikai intézkedések hatálya alá, másrészt, hogy a származási bizonyítvánnyal történő igazolás kötelezettsége alóli mentességet megállapító rendelkezéseknek meg kell határozniuk, hogy az adott termékek esetében be kell-e mutatni származási nyilatkozatot.
(2)
A Közösségben származás igazolása nélkül szabad forgalomba bocsátható textiltermékek jegyzékének megállapításáról szóló, 1998. november 30-i 2579/98/EK bizottsági rendelet (2) megállapította a Közösségben származás igazolása nélkül szabad forgalomba bocsátható textiltermékek jegyzékét. Ezt a jegyzéket szükséges most a textiltermékek új kategóriáinak a felvételével frissíteni.
(3)
Az érthetőség és a jogbiztonság érdekében a 2579/98/EK rendelet határozottan hatályon kívül kell helyezni, és helyébe e rendelet rendelkezései lépnek.
(4)
A Textil- és Ruházati WTO-megállapodás lejáratából származó EU-kötelezettségek végrehajtása és különösen a Textil- és Ruházati WTO-megállapodás 2. cikke (8) bekezdésének c) pontja követelményeinek való megfelelés - amely szerint „a WTO-egyezmény hatálybalépésétől számított 121. hónap első napján a textil és ruházati szektor teljesen integrálódik a GATT 1994-be, a jelen Megállapodás alapján alkalmazott valamennyi korlátozás eltörlésre kerül” - érdekében e rendelet rendelkezéseit 2005. január 1-jétől kell alkalmazni.
(5)
Az e rendeletben előírt intézkedések összhangban vannak a Vámkódex Bizottság véleményével,
ELFOGADTA EZT A RENDELETET:
1. cikk
Az e rendelet mellékletében felsorolt textiltermékeket származási igazolás nélkül lehet szabad forgalomba bocsátani.
2. cikk
Az 1998. november 30-i 2579/98/EK rendelet hatályát veszti.
3. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ezt a rendeletet 2005. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. február 7-én.